নাবালিকাকে শ্লীলতাহানি, জেলাশাসকের দ্বারস্থ পরিবার

ঋতভাষ চট্টোপাধ্যায়, সিউড়ি: ফের নাবালিকার (Minor) শ্লীলতাহানির (Molestation) অভিযোগ। থানায় অভিযোগের পাশাপাশি দোষীর উপযুক্ত শাস্তির দাবিতে মধ্যরাত্রেই জেলাশাসকের (District Magistrate) দ্বারস্থ হয় নাবালিকার পরিবার। এবার সিউড়ির হাটজন বাজার এলাকার বাসিন্দা ১১ বছরের এক নাবালিকাকে শ্লীলতাহানির অভিযোগ উঠল বছর পঞ্চাশের এক ব্যক্তির বিরুদ্ধে ।

পরিবারের অভিযোগ, “বুধবার রাত ৯টায় ওই নাবালিকা বাড়ি সংলগ্ন একটি মুদিখানার দোকানে লজেন্স কিনতে যায়। কিন্তু তখনই দোকান মালিক প্রদীপ কীর্তনীয়া ওই নাবালিকার হাত ধরে টেনে দোকানের ভেতরে ঢুকিয়ে দোকানের শাটার বন্ধ করে দেয় । তারপর নাবালিকার পোশাক খুলে তার গোপনাঙ্গে হাত দেয় । কিন্তু নাবালিকাকে হাত ধরে টেনে দোকানে ঢুকিয়ে নেওয়ার বিষয়টি স্থানীয় এক মহিলা দেখতে পান।

আরও পড়ুন: রেশন গণবণ্টনে স্বচ্ছতা আনতে বড় পদক্ষেপ রাজ্যের

পরে তিনি গিয়ে দোকানদারকে শাটার খুলতে বাধ্য করলে দোকানদার নাবালিকাকে পেছনের পাঁচিল দিয়ে বাইরে বার করে দেয়। ”

এরপরই নাবালিকা কাঁদতে কাঁদতে বাড়িতে এসে সমস্ত ঘটনা অভিভাবককে জানায়। তারপরেই নাবালিকার অভিভাবকরা রাত্রেই পৌঁছে যায় সিউড়ি থানা ও জেলা শাসকের কাছে।

তারপরই সিউড়ি থানার আইসি নেতৃত্বে বেশ কয়েকটি পুলিশ ভ্যান অভিযুক্তকে খুঁজতে তল্লাশি শুরু করে এলাকায়। কিন্তু ততক্ষণে পরিস্থিতি বেগতিক বুঝে হয়ে পালিয়ে যায় অভিযুক্ত ব্যক্তি। এখনও তার খোঁজে চলছে তল্লাশি। অন্যদিকে অভিযুক্ত ব্যক্তির বাড়িতে সংবাদমাধ্যম পৌঁছালে তার পরিবার এই বিষয়ে মুখ খুলতে চায়নি ।